OBK: Likwidasie van Sekunjalo 'logies' | Netwerk24
Deur Saamgestel deur Carin Smith, Fin24 21 Oktober 2019 06:54
Dr. Reuel KhozaFoto: Elvira Wood
Dit is dr. Reuel Khoza, tussentydse voorsitter van die OBK-direksie, se kommentaar aan die Business Times oor dié aangeleentheid.
Sekunjalo het dié bewering ontken en sê hy is "kontant positief". Die maatskappy dreig om regsaksie teen die OBK te neem.
Die OBK het egter wetstoepassingsowerhede en die Reserwebank – wat die vloei van geld in en uit die land beheer – gekontak.
Die OBK bestuur bates van meer as R2 131 miljard. Dit is die aftreegeld van staatsamptenare (GEPF), asook die bates van die Werkloosheidsversekeringsfonds, die Vergoedingsfonds en sekere ander kleiner staatsfondse.
Khoza glo deur Sekunjalo te likwideer sal dit help om staatsamptenare se pensioen te beskerm deur te keer dat dit "versnipper" word.
Lindiwe Dlamini, waarnemende regshoof van die OBK, het op 15 Oktober vir die parlement se staande komitee oor finansies gesê dat die OBK dit oorweeg om 'n aansoek te bring om Sekunjalo te laat likwideer. Die OBK beweer Sekunjalo skuld hom meer as R1 miljard.
Luidens die OBK het hy die geld in 2013 aan Sekunjalo geleen om Independent Media mee te bekom. Sekunjalo was deel van 'n konsortium wat dié mediagroep gekoop het. Independent Media besit titels soos die Star, Cape Times en I'solezwe lesiXhosa.
Die OBK probeer ook om die R4,3 miljard terug te kry wat hy in Sekunjalo se sustermaatskappy, Ayo Technology Solutions, belê het. Dié belegging het veral aandag geniet vroeër vanjaar in die kommissie van ondersoek na gebeure by die OBK se openbare sittings wat in Pretoria gehou is.
Khoza sê die beweringe wat gedurende dié sittings veral oor gebrekkig bestuursprosesse gemaak is, wys hoe belangrik dit is om die regte prosesse by maatskappye in staatsbeheer te hê. Hy sê sedert die tussentydse direksie op 25 Julie aangestel is, is daar reeds verskeie stappe gedoen om die maatskappy te stabiliseer.
Een van die groot stappe van die direksie is om 'n nuwe uitvoerende hoof, bedryfshoof en risikohoof vir die korporasie te vind. Die OBK sit reeds sedert November 2018 sonder 'n uitvoerende hoof nadat dr. Dan Matjila uit dié pos bedank het. – Fin24
Meer oor: Openbare Beleggingskorporasie | Gepf | Sekunjalo | Obk | Ayo | Reuel Khoza | Iqbal Survé | Obk-Kommissie